**วจนพิธีกรรมขอพระพรพระเจ้า**

**โอกาสวันเฉลิมพระชนมพรรษา**

**สมเด็จพระนางเจ้าสิริกิติ์ พระบรมราชินีนาถในรัชกาลที่ 9**

**วันที่ 12 สิงหาคม ค.ศ. 2018**

**พิธีกร**

 เนื่องในโอกาสมหามงคล เฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถในรัชกาลที่ 9 ในวันที่ 12 สิงหาคมของทุกปีซึ่งถือเป็น “วันแม่แห่งชาติ” เป็นวันที่มีความหมาย และมีความสำคัญยิ่งต่อปวงชนชาวไทย ได้เทิดพระเกียรติถวายความจงรักภักดี และสำนึกในพระมหากรุณาธิคุณอันสุดจะพรรณนาได้ พระราชภารกิจที่ทรงปฏิบัติ ทรงสละความสุขส่วนพระองค์ เพื่อประโยชน์สุขชองปวงชนชาวไทย ของสมเด็จพระนางเจ้าสิริกิติ์ พระบรมราชินีนาถในรัชกาลที่ 9 ผู้ทรงเป็นพระแม่แห่งชาติ

 วันนี้ คริสตชนชาวไทยพร้อมใจกันตั้งจิตอธิษฐานภาวนาเพื่อขอพระพรจากพระเจ้า ได้โปรดอภิบาลรักษาสมเด็จพระนางเจ้าสิริกิติ์ พระบรมราชินีนาถในรัชกาลที่ 9 ให้ทรงพระเกษมสำราญ พระชนมพรรษายิ่งยืนนาน เป็นพระมิ่งขวัญร่มเกล้าของปวงชนชาวไทยไปตลอดกาลนาน อยู่ในพระญาณเอื้ออาทรของพระองค์ตลอดไป

**บทเพลงเริ่มพิธี เพลงก้าวไปหาพระองค์**

 1. ในสันติร่วมจิตใจเดียว เราก้าวเดินไปหาพระองค์ รักกลมเกลียวในพระเมตตา ก้าวไปหาพระองค์

(รับ) ร่วมชุมนุมในรักของพระทรงธรรม์ เราผูกพันไว้ในศรัทธา

 ด้วยพระองค์โปรดชี้มรรคาเดินหน้า ก้าวไปหาพระองค์

 2. บนเส้นทางผู้ศักดิ์สิทธิ์ไซร้ เราก้าวเดินไปหาพระองค์ เลี้ยงดวงใจด้วยปังทิพย์นั้น ก้าวไปหาพระองค์ (รับ)

**ประธาน** : **เดชะพระนาม พระบิดา พระบุตร และพระจิต**

**ทุกคน** : อาแมน

**ประธาน :** **พระเจ้าสถิตกับท่านด้วย**

**ทุกคน**  :และสถิตกับท่านด้วย

**ประธาน :** **ให้เราภาวนา**

ข้าแต่พระเจ้า พระบิดาผู้ทรงสรรพานุภาพ ในโอกาสเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถในรัชกาลที่ 9 สมเด็จแม่แห่งปวงชนชาวไทย

 ข้าพเจ้าทั้งหลายกราบวอนขอพระกรุณา โปรดอภิบาลรักษาพระองค์ท่านให้ทรงพระเกษมสำราญ มีพระพลานามัยสมบูรณ์แข็งแรง พระชนมพรรษายิ่งยืนนาน พระเกียรติคุณแผ่ไพศาล มีพระราชปรารถนาใดจงสัมฤทธิ์ เป็นพระมิ่งขวัญร่มเกล้าของปวงชนชาวไทยตราบนานเท่านานด้วยเถิด

 ทั้งนี้ ขอพึ่งพระบารมีพระเยซูคริสตเจ้า พระบุตรผู้ทรงจำเริญและครองราชย์ เป็นพระเจ้าหนึ่งเดียวกับพระองค์ และพระจิตตลอดนิรันดร

**ทุกคน**  : อาแมน

**พิธีกร** **เพลงสดุดีที่ 85 คำอธิษฐานภาวนาเพื่อสันติภาพและความยุติธรรม**

**ทุกคน** แผ่นดินของเราเต็มไปด้วยความรักของพระเจ้า

 แผ่นดินของเราเต็มไปด้วยความรักของพระองค์

**ทุกคน** 1. ข้าแต่องค์พระผู้เป็นเจ้า โปรดทรงสำแดงความรักมั่นคงของพระองค์

 แก่ข้าพเจ้าทั้งหลาย และช่วยข้าพเจ้าทั้งหลายให้รอดพ้นด้วยเถิด

 2. ข้าพเจ้ากำลังฟังอยู่ว่าพระองค์จะตรัสอะไร

 องค์พระผู้เป็นเจ้าจะทรงประกาศสันติภาพ

 แก่ประชากรของพระองค์และแก่ผู้จงรักภักดีต่อพระองค์

 3. ถูกแล้ว ความรอดพ้นอยู่ใกล้ผู้ที่ยำเกรงพระองค์

 พระสิริรุ่งโรจน์ของพระองค์จะอยู่ในแผ่นดินของเรา

 4. ความรักมั่นคงและความซื่อสัตย์จะพบกัน

 ความเที่ยงธรรมและสันติจะสวมกอดกัน

 ความซื่อสัตย์จะปรากฏขึ้นจากแผ่นดิน

 ความเที่ยงธรรมจะเยี่ยมหน้าจากสวรรค์

 5. ใช่แล้ว องค์พระผู้เป็นเจ้าจะประทานฝนเป็นพระพร

 และแผ่นดินของเราก็จะให้ผลเก็บเกี่ยวมากมาย

 6. ความเที่ยงธรรมจะเดินนำหน้าพระองค์

 เบิกทางให้ทรงพระดำเนิน

**ทุกคน** แผ่นดินของเราเต็มไปด้วยความรักของพระเจ้า

 แผ่นดินของเราเต็มไปด้วยความรักของพระองค์

**ประธาน** : **พระเจ้าสถิตกับท่าน**

**ทุกคน**  : และสถิตกับท่านด้วย

**ประธาน** : **บทอ่านจากพระวรสาร ตามคำบอกเล่าของนักบุญลูกา**

**ทุกคน**  : ขอถวายพระเกียรติแด่พระองค์ พระเจ้าข้า

 เวลานั้น พระนางมารีย์ทรงรีบออกเดินทางไปยังเมืองหนึ่งในแถบภูเขาแคว้นยูเดีย พระนางเสด็จเข้าไปในบ้านของเศคาริยาห์และทรงทักทายนางเอลีซาเบธ

เมื่อนางเอลีซาเบธได้ยินคำทักทายของพระนางมารีย์ บุตรในครรภ์ก็ดิ้น นางเอลีซาเบธได้รับพระจิตเจ้าเต็มเปี่ยม ร้องเสียงดังว่า

 “เธอได้รับพระพรยิ่งกว่าหญิงใดๆ และบุตรของเธอก็ได้รับพระพรด้วย ทำไมหนอ พระมารดาขององค์พระผู้เป็นเจ้าจึงเสด็จมาเยี่ยมข้าพเจ้า เมื่อฉันได้ยินคำทักทายของเธอ ลูกในครรภ์ของฉันก็ดิ้นด้วยความยินดี เธอเป็นสุขที่เชื่อว่า พระวาจาที่พระเจ้าตรัสแก่เธอไว้จะเป็นจริง”

 พระนางมารีย์ตรัสว่า “วิญญาณข้าพเจ้าประกาศความยิ่งใหญ่ของพระเจ้า

จิตใจของข้าพเจ้าชื่นชมยินดีในพระเจ้า พระผู้กอบกู้ข้าพเจ้า เพราะพระองค์ทอดพระเนตรผู้รับใช้ต่ำต้อยของพระองค์ ตั้งแต่นี้ไป ชนทุกสมัยจะกล่าวว่าข้าพเจ้าเป็นสุข พระผู้ทรงสรรพานุภาพทรงกระทำกิจการยิ่งใหญ่สำหรับข้าพเจ้า พระนามของพระองค์ศักดิ์สิทธิ์ พระกรุณาต่อผู้ยำเกรงพระองค์แผ่ไปตลอดทุกยุคทุกสมัยพระองค์ทรงยกพระกรแสดงพระอานุภาพ ทรงขับไล่ผู้มีใจมักใหญ่ใฝ่สูงให้กระจัดกระจายไป ทรงคว่ำผู้ทรงอำนาจจากบัลลังก์ และทรงยกย่องผู้ต่ำต้อยให้สูงขึ้น พระองค์ประทานสิ่งดีทั้งหลายแก่ผู้อดอยาก ทรงส่งเศรษฐีให้กลับไปมือเปล่า พระองค์ทรงช่วยเหลืออิสราเอล ผู้รับใช้พระองค์ โดยทรงระลึกถึงพระกรุณา ดังที่ทรงสัญญาไว้แก่บรรพบุรุษของเรา แก่อับราฮัมและบุตรหลานตลอดไป” พระนางมารีย์ประทับอยู่กับนางเอลีซาเบธประมาณสามเดือน จึงเสด็จกลับ

**ประธาน** : **พระวาจาของพระเจ้า**

**ทุกคน**  : ขอพระคริสตเจ้าทรงพระเจริญเทอญ

**บทภาวนาเพื่อมวลชน**

**ประธาน** : พี่น้องที่รัก เนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถในรัชกาลที่ 9 และวันแม่แห่งชาติ ให้เราร่วมใจกันอธิษฐานภาวนาต่อพระเจ้า ผู้ทรงเปี่ยมด้วยพระเมตตารัก

1. เพื่อสมเด็จพระนางเจ้าสิริกิติ์ พระบรมราชินีนาถในรัชกาลที่ 9 ขอพระเจ้าโปรดประทานพระพรให้ทรงเจริญพระชนมพรรษายิ่งยืนนาน ทรงเจริญด้วยจตุรพิธพรชัย ทรงเปี่ยมด้วยพระปรีชาญาณ ทรงพระเกษมสำราญราชหฤทัย พระพลานามัยสมบูรณ์แข็งแรง สถิตเป็นมิ่งขวัญของปวงพสกนิกรไทยตราบกาลจิรัฐิติกาล..... *(ให้เราภาวนา)*

2. เพื่อบรรดาผู้นำและผู้บริหารประเทศชาติของเรา ขอพระเจ้าโปรดให้พวกท่านดำเนินงานเพื่อประโยชน์สุขแก่ส่วนรวม ด้วยความปรีชาสุขุมยุติธรรมและด้วยความรับผิดชอบ..... *(ให้เราภาวนา)*

3. เพื่อชาวไทยทุกคนมีความสมัครสมานสามัคคี ความเป็นน้ำหนึ่งใจเดียวกัน มีจิตเมตตาต่อกัน และดำเนินชีวิตอยู่ในสังคมร่วมกันอย่างมีสันติสุข..... *(ให้เราภาวนา)*

4. เพื่อมารดาของเราแต่ละคน และผู้เป็นมารดาทั้งหลาย จะได้รับพระพรจากพระเจ้าอย่างอุดมบริบูรณ์ เพื่อพวกท่านจะได้ดูแลเอาใจใส่และอบรมบุตรธิดาของตนให้เจริญชีวิตบนหนทางแห่งความดีงามเสมอ.... *(ให้เราภาวนา)*

5. เพื่อพวกเราทุกคนจะได้เจริญชีวิตด้วยสันติสุข และความรักที่แท้จริงต่อเพื่อนมนุษย์ และพร้อมเสมอที่จะช่วยเหลือและให้กำลังใจแก่ทุกคนด้วยความยินดี.... *(ให้เราภาวนา)*

**ประธาน :** ข้าแต่พระเจ้าผู้ทรงสรรพานุภาพ พระองค์ทรงพระเมตตาต่อมนุษย์ทั้งมวล ข้าพเจ้าทั้งหลายกราบทูลพระองค์ด้วยความเชื่อมั่น และไว้วางใจ ขอพระองค์โปรดสดับฟังคำอธิษฐานภาวนาของข้าพเจ้าทั้งหลาย โดยเฉพาะอย่างยิ่งคำอธิษฐานภาวนาสำหรับสมเด็จพระนางเจ้าสิริกิติ์ พระบรมราชินีนาถในรัชกาลที่ 9 ผู้ทรงเป็นสมเด็จแม่ และศูนย์รวมจิตใจของชาวไทยทั้งมวล

 ทั้งนี้ ขอพึ่งพระบารมีพระเยซูคริสตเจ้า พระเจ้าของข้าพเจ้าทั้งหลาย

**ทุกคน** : อาแมน

**ประธาน : พระเจ้าสถิตกับท่าน**

**ทุกคน** : และสถิตกับท่านด้วย

**ประธาน : ขอพระเจ้าผู้ทรงสรรพานุภาพ พระบิดา พระบุตร และพระจิต ประทานพระพรแก่ท่านทั้งหลายเทอญ**

**ทุกคน** : อาแมน

**ประธาน** **วจนพิธีกรรมขอพรพระเจ้าเนื่องในโอกาสวันเฉลิมพระชนมพรรษา**

 **สมเด็จพระนางเจ้าสิริกิติ์ พระบรมราชินีนาถในรัชกาลที่ 9 จบแล้ว**

 **เชิญไปในสันติสุขของพระคริสตเจ้าเถิด**

**ทุกคน** ขอขอบพระคุณพระเจ้า

**เพลงปิดพิธี ใครรักเราเท่าแม่**

 1. แม่รักลูกยิ่งสิ่งใด ลูกวอนขออะไรแม่ให้ดังปรารถนา

 ชีวิตแม่พลีได้ทุกเวลา ใครเล่าหนารักเราเท่าแม่รักเอย

 2. โอ้แม่มารีย์ยอดสตรีเหนือใครทั้งปวง

 พระแม่ทรงเป็นห่วงเหล่าพวกลูกที่อ่อนแอ

 แม้มีศัตรูร้ายจู่โจมคอยรังแก ไม่ผันแปรโอ้พระแม่คอยช่วยเรา

 3. โอ้แม่มารีย์ราชินีของชาวคริสตัง พระแม่เป็นพลังหนุนนำให้ลูกทำดี

 จึงขอสรรเสริญเทิดเทินพระแม่มารีย์ ลูกยินดีฉลองพระนามในวันนี้เอย

 4. แม่ขอให้ลูกอย่าทำความชั่ว บาปเมามัวอย่าได้กลัวสู้มัน

 อย่าหนีจงสู้สุดชีวัน แม่เป็นประกันบาปมันจะพ่ายแพ้เอย